РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/182-14

11. јул 2014. године

Б е о г р а д

 З А П И С Н И К

 ДЕВЕТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 10. ЈУЛА 2014. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Ђорђе Стојшић, Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Горан Ћирић, Милан Кораћ, Велимир Станојевић, Душан Петровић, Арпад Фремонд, Сабина Даздаревић као и Марија Стевановић, Надица Николић Танасијевић, Слободан Перић, заменици чланова Одбора.

Седници нису присуствовали чланови Одбора: Јован Марковић.

Поред чланова Одбора седници су присуствовали: представници Министарства пољопривреде и заштите животне средине: проф. др Снежана Богосављевић Бошковић, министар, Зоран Рајић, државни секретар, Дејан Бугарски, директор Управе за ветерину, Милан Ћупрић, одељење за биљну производњу као и представници средстава јавног информисања.

Већином гласова усвојен је следећи

 Д н е в н и р е д

1. Разматрање Извештаја Владе Републике Србије о елементарној непогоди - поплави која је задесила Републику Србију и мерама које су предузете ради спасавања становништва и одбране угрожених места од поплава (87-2220/14).

2. Разно.

Пре преласка на разматрање прве тачке дневног реда усвојени су, једногласно (10 за) записник четврте, пете, шесте и седме седнице Одбора, које су одржане 24. маја, 10. јуна, 12. јуна и 20. јуна 2014. године, у тексту у коме су и предложене.

Прва тачка дневног реда - **Разматрање Извештаја Владе Републике Србије о елементарној непогоди - поплави која је задесила Републику Србију и мерама које су предузете ради спасавања становништва и одбране угрожених места од поплава (87-2220/14)**

 У уводним напоменама, проф. др Снежана Богосављевић Бошковић информисала је чланове Одбора да укупна штета узрокована поплавама у пољопривреди износи 228 милиона евра.Представљајући извештај који се односи на пољопривреду, министарка Снежана Богосављевић-Бошковић казала је, да је Мешовита комисија за процену штете саопштила да је за санацију и обнављање производње непосредно после поплава, неопходно 154 милиона евра, а за потпун опоравак пољопривреде у овој и у наредне две године, 254 милиона евра. За уклањање наплавина и за ремедијацију земљишта потребно је 73 милиона евра у овој и у наредне две године, при чему је за ову години потребно 29 милиона евра. Намера Владе је да се штета у пољопривреди отклони у целини и у том смислу је направљен акциони план. У предходном периоду је извршена дистрибуција семена за пресејавање 16000 хектара пољопривредног земљишта, а дистрибуција минералног ђубрива и горива ће бити обављена у наредним данима. Интензивно се ради на отклањању штете у сточарству, која ће бити санирана у потпуности и врло брзо. Дистрибуција животиња оним одгајивачима који су претрпели штету почеће у наредних десетак дана. Ц. Богосављевић-Бошковић је пренела и део разговора који је недавно имала са начелником Сектора за ванредне ситуације Предрагом Марићем, који јој је тада рекао да је за мајске поплаве у великој мери одговоран и људски фактор. Према њеним речима, род пшенице ће бити нижи за 20%. Одговарајући на питање колико је економски оправдано сада уложити у производњу и засејавати њиве после оптималног рока за сетву, министарка је рекла да таква процена није рађена, али да је Министарство имало намеру да помогне пољопривредницима и по цену да се не добије очекивани род.

Председник Одбора, Маријан Ристичевић указао је, да је штета од мајских поплава највећа у пољопривреди, а у Извештају Владе, од укупно 320 страница само 6 је о стању у пољопривреди. По његовим речима, Извештај је непотпун и требало је да обухвати и извештаје покрајинских и локалних штабова. Ристичевић је истакао да је Војска Србије сакупила најпрецизније податке о угинућу животиња (8.650 килограма неисправних намирница животињског порекла, 527 живих животиња и 49.330 лешева животиња), и изнео сумње у изнете у податке Министарства пољопривреде и заштите животне средине о прикупљених 210 тона угинулих животиња.

Зоран Рајић, државни секретар је истакао да су пољопривредни производачи одмах обавештени да Министарство неће бити у могућности да им обезбеди гориво за сетву због процедура, и да је већина сељака већ пресејала површине, али да недостају залихе сточне хране. Он је негирао да касна сетва неће имати ефекта, рекавши да су њиве засађене на време и да ће пољопривредни произвођачи добити потребне количине ђубрива и горива као надокнаду онога што су улозили у протеклих 20 дана. Семе за пресејавање донирало је десет кућа, а највећи донатори су Институт за ратарство и повртарство из Новог Сада и Институт за кукуруз из Земуна. Када су у питању ГМО, комисије Министарства су од 9. јуна на терену и њихови извештаји показују да нема ГМО на нашим њивама.

Дејан Бугарски, директор Управе за ветерину је истакао, да је дезинфекција поплављених подручја завршена и да не постоји опасност од појаве заразних болести животиња на поплављеним подручјима.

Чланове Одбора такође је занимала одговорност оних који су допустили да водотокови буду запуштени.

Након дискусије, у којој су чланови Одбора тражили од представника Министарства достављање детаљнијих информација о стању пољопривредног земљишта после поплава, Одбор је већином гласова (11 за, 1 против) одлучио:

На основу члана 228. став 5. Пословника Народне скупштине, Одбор подноси следећи

ИЗВЕШТАЈ

Одбор је, у складу са чланом 228. став 5. Пословника Народне скупштине, одлучио да предложи Народној скупштини да размотри Извештај о елементарној непогоди - поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 7. Министарство пољопривреде и заштите животне средине.

Одбор је утврдио Предлог закључка који подноси Народној скупштини, на разматрање и усвајање, са предлогом да га Народна скупштина размотри по хитном поступку, у складу са чланом 167. Пословника Народне скугаптине.

За известиоца Одбора и представника предлагача Предлога закључка на седници Народне скупштине одређен је Маријан Ристичевић, председник Одбора.

ПРЕДЛОГ

На основу члана 8. став 1. Закона о Народној скупштини („Службени гласник РС", број 9/10) и чл. 192. и 193. Пословника Народне скупштине („Службени гласник РС", број 20/12 - пречишћеи текст).

Народна скупштина Републике Србије, на седници заседања,

одржаној 2014. године, донела је

ЗАКЉУЧАК

ПОВОДОМ РАЗМАТРАЊА ИЗВЕШТАЈА О ЕЛЕМЕНТАРНОЈ НЕПОГОДИ -ПОПЛАВИ КОЈА ЈЕ ЗАДЕСИЛА РЕПУБЛИКУ СРБИЈУ И МЕРАМА КОЈЕ СУ ПРЕДУЗЕТЕ РАДИ СПАСАВАЊА СТАНОВНИШТВА И ОДБРАНЕ УГРОЖЕНИХ МЕСТА ОД ПОПЛАВА

1. Прихвата се Извештај о елементарној непогоди - поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 7. Министарство пољопривреде и заштите животне средине.
2. Овај закључак објавити у „Службеном гласнику Републике Србије".

Одбор је, на основу члана 56. став 1, алинеја 3, а у вези са испитивањем одговорности лица која су својим немаром дoпринела тренутној ситуацији у пољопривреди, једногласно донео:

 З А К Љ У Ч А К

1. Одбор предлаже да се утврди где су се одливала средства намењена за одвовњавање и уређење водотокова, да се испита одговорност одговорних лица за немар у последњих 10 година, посебно водопривредних инспектора и одговорних лица у јавним водопривредним предузећима Србијаводе, Војводинаводе и Београдводе.

У дискусији су учествовали народни посланици: Маријан Ристичевић, Марија Стевановић, Миодраг Николић, Милан Кораћ, Милан Ковачевић, Милија Милетић, Душан Петровић.

Друга тачка дневног реда- **Разно**

Под тачком разно, председник Одбора је упознао чланове Одбора са документацијом којa се односи на могуће злоупотребе субвенција у пољопривреди. Управа за аграрна плаћања је проследила материјал о пољопривредном предузећу Ердевик. Држава је издвојила значајна средства за субвенције овог пољопривредног предузећа. Виногради предузећа Ердевик су засађени и касније уништени да би се земљиште препродало. Такође, удружење пољопривредника Чуруг је доставило документацију о могућим злоупотребама у добијању средстава за субвенције по хектару (регреси за гориво) и субвенција за органску производњу. По њиховим речима, извесна фирма је закупила 1600 хектара пољопривредног земљишта за производњу сточне органске хране, а која би се касније користила за производњу органског млека. Међутим, у питању је земљиште третирано са хербицидима, пестицидима, минералним ђубривима, па самим тим органска производња не може бити заснована на таквом земљишту.

Народни посланик, Надица Николић Танасијевић је обавестила чланове Одбора о састанку који је одржан прошле недеље у оквиру српско-турског пријатељства. Састанку је присуствовала и народни посланик Сабина Даздаревић. По њеним речима, турски амбасадор је веома заинтересован за помоћ у развоју неразвијених локалних самоуправа на територији Србије. Општини Мерошина је донирано 5000 садница вишње, а планира се улагање у прераду воћа и изградњу сушара по Србији. Надица Николић Танасијевић је изнела предлог да Одбор у договору са локалним самоуправама затражи помоћ од турског амбасадора, и то у виду одређеног броја и сорти трешања, што би значајно допринело развоју неразвијених пољопривредних подручја. Такође, упутила је позив свим члановима Одбора да посете општину Гроцка у време Грочанских свечаности 25. јула 2014. године.

Милија Милетић, народни посланик је обавестио чланове Одбора да је обишао Нишавски и Зајечарски управни округ. По његовим речима, жетвени радови протичу у најбољем реду, али да општина Књажевац у будућем периоду треба да формира Општински штаб за жетву, како би радови ишли брже, боље и ефикасније. Принос пшенице ће износити око 4,5 тонa по хектару у Нишавском управном округу. Такође, предложио је да се на некој од наредних седница Одбора расправља о противградној заштити, набавци ракета, стрелцима, обуци, осигурању усева и плодова.

Миодраг Николић, народни посланик, је информисао чланове Одборада планирани састанак представника удружења произвођача малине и министра трговине, туризма и телекомуникација Расима Љајића није одржан, али да је уверен да ће у најскорије време до састанка ипак доћи, како би се решили проблеми око уједначавања откупне цене малине на тржишту.

Зоран Рајић, државни секретар, је обавестио чланове Одбора да је 25. јуна 2014. године одржан састанак представника удружења произвођача малине у Министарству пољопривреде и заштите животне средине. Представнике удружења је примио Жељко Урошевић, државни секретар и на састанку су усвојени следећи закључци:

-договорено је да се дефинишу мере подршке од стране ресорног Министарства у делу примарне производње, прераде, јачање конкурентности и стављање у промет, у смислу паковања, складиштења и остале опреме и механизације, али и да се дефинише део који је у надлежности Министарства трговине, туризма и телекомуникација, а односи се на откуп, откупна места, трговце и накупце.

- да се у радну групу која је формирана за праћење производње и извоза малине укључе представници произвођача малине у истом броју као и прерађивачи воћа- хладњачари. Да се приступи изради Правилника о малини у чијој изради би били укључени сви заинтересовани субјекти, а да се сам нацрт Правилника достави свим релевантним удружењима како би они дали своје мишљење и сугестије.

- сва средства која се односе на мере подршке воћарској производњи су доступна и може се за њих аплицирати у одговарајућим роковима. Све потребне информације се налазе на сајту Министарства пољопривреде и заштите животне средине.

Пошто других питања и предлога није било, седница је закључена у 13,25 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић